SKRIFTLIG FORESPØRGSEL E-2042/02

af Paul Rübig (PPE-DE) til Kommissionen

(10. juli 2002)

Om: Mobilitetsmidler i Leonardo da Vinci-programmet for personer under erhvervsuddannelse

Leonardo da Vinci-programmet, som er udformet som Den Europæiske Unions program til fremme af erhvervsuddannelse, omfatter i sine foranstaltninger til fremme af mobiliteten forskellige grupper af personer. Det er indlysende, at elever for så vidt nemmere kan benytte sig af mobilitetsstipendier, da de kan benytte skoleferierne til sådanne mobilitetsophold og derfor under ferien også kan have ophold af længere varighed i en anden medlemsstat. Medarbejdere under uddannelse i virksomheder (navnlig lærlinge inden for rammerne af det duale system) står i lighed med deres instruktører i mange medlemsstater i et arbejdsforhold til virksomheden og har derfor, hvis overhovedet, kun kort tid til rådighed. Det er væsentligt vanskeligere at gennemføre, at virksomheden giver den pågældende fri eller udsender ham/hende til et andet land. Derfor er der brug for særlige støtteforanstaltninger, for at denne gruppe unge i overensstemmelse med deres repræsentation i de enkelte uddannelsessystemer får tilsvarende mobilitetstilbud og kan benytte mobilitetsstipendier.

Jeg spørger derfor Kommissionen:

1. Hvor mange mobilitetsstipendier til hvor stort et samlet beløb har unge under erhvervsuddannelse med en arbejdskontrakt i forbindelse med Leonardo da Vinci-programmet fået tildelt i de enkelte medlemsstater?

2. Hvordan er forholdet mellem disse mobilitetsstipendier og dem til elever på handelsskoler eller tekniske skoler?

3. Svarer antallet af mobilitetsstipendier i procent til andelen af unge i erhvervsuddannelse? Hvor høj er disse procenter?

4. Hvilke særlige støtteforanstaltninger har Kommissionen planer om, for at unge under erhvervsuddannelse i virksomheder i øget grad kan benytte mobilitetsstipendier?

Svar afgivet på Kommissionens vegne af Viviane Reding

(3. september 2002)

Under Leonardo da Vinci-programmet kan der tildeles mobilitetsstipendier til studieophold i udlandet til følgende målgrupper:

- unge under erhvervsmæssig grunduddannelse,

- studenter,

- unge arbejdstagere og nyuddannede kandidater,

- uddannelsespersonale ved erhvervsuddannelsesorganer, personaleledere, lærere i fremmedsprog.

Det samlede budget, der er bevilget til mobilitet, beløber sig til 69,4 mio. EUR for 2000, 71,8 mio. EUR for 2001 og 77,9 mio. EUR for 2002, eller i alt ca. 220 mio. EUR for disse tre år. Med dette beløb kan der finansieres næsten 120 000 studieophold. De nøjagtige tal er opstillet i tabeller, som sendes direkte til det ærede medlem og til Parlamentets generalsekretariat.

Projekternes forvaltning er fuldstændig decentraliseret og varetages af de nationale kontorer i de enkelte lande. Budgettets fordeling på målgrupperne varierer fra land til land efter de konkrete behov, der konstateres i det enkelte land forud for udvælgelsen, eftersom Leonardo da Vinci-programmet har til formål at støtte og supplere medlemsstaternes initiativer.

Målgruppen unge under erhvervsmæssig grunduddannelse omfatter både unge i skolerne og unge under vekseluddannelse. Dette er den målgruppe, for hvilken Leonardo da Vinci-programmet finansierer det største antal studieophold. For 2000 og 2001 og ved den udvælgelse, der allerede har fundet sted i 2002, går ca. 31 % af det samlede mobilitetsbudget, dvs. ca. 68 mio. EUR, til denne gruppe. Med dette beløb kan der finansieres 55 000 stipendier, hvilket er mere end 45 % af det samlede antal stipendier.

Inden for denne målgruppe er det ikke muligt at angive den nøjagtige procentuelle andel af unge under vekseluddannelse. Programmet skelner ikke mellem dem og de unge, der er under grunduddannelse i skolerne. Kommissionen går ud fra, at denne målgruppe generelt har vanskeligere ved at rejse til udlandet i en længere periode end studenter. Det kan være et problem at få frigjort praktikanten, og desuden er denne gruppe normalt yngre og mindre uafhængig i forbindelse med et udlandsophold. Et sådant ophold under Leonardo da Vinci er ofte for disse unge den første erhvervsmæssige erfaring i udlandet.

Leonardo da Vinci-programmet giver hele denne målgruppe særlig gunstige vilkår, idet disse unge kan få støtte til studieophold på tre uger, mens studenter kun kan få stipendier til studieophold på mindst tre måneder. Studieopholdene kan være grupperejser. Stipendiebeløbet pr. dag til opholdsudgifter er lidt højere end studenternes. Som for de øvrige stipendiater samfinansierer programmet praktikantens udgifter til forvaltning og (især sproglig) forberedelse. Det samlede støttebeløb er ca. 1 250 EUR pr. studieophold.

Erfaringen har vist, at et velorganiseret studieophold, også selv om det er kort, har en positiv virkning både for praktikanten og for arbejdsgiveren. Den bedste løsning for at få frigjort unge under vekseluddannelse til et studieophold i udlandet er, at uddannelsesinstitutionen ved læretidens begyndelse forhandler med arbejdsgiveren om en sådan periode. Leonardo da Vinci-programmet giver derefter praktikanten finansiel støtte i de tre uger (eller mere), den pågældende tilbringer i udlandet.